Conditor et creator universorum Dominus, ut ostenderet mortalibus quia de perituris et terrenis atque transitoriis rebus possint æternam ac perpetuam adquirere vitam, dixit: «Date elemosinam, et ecce omnia munda sunt vobis.» Et Salomon: «Sicut, inquit, aqua extinguit ignem, ita elemosina peccatum.» Quapropter ego Hugo, maximam spem et fidutiam habens de Omnipotentis misericordia, ac multum pertimescens et reformidans atrocissima inferni supplicia et perpetua tormenta, ex toto ad sinum pietatis et portum misericordiæ confugio. Et ut meum votum meumque de[siderium] perveniat ad effectum, orationibus me attentius committere volo, et desiderio Cluniensium fratrum, quibus preesse et prodesse videtur donnus Hugo abba. Et iccirco in ultima infirmitate positus, trado ad ipsum locum partem aliquam de mea hereditate, in villa quæ vocatur Artiaco, videlicet tenementum Gislardi, sive in campis, sive in silvis, et de porto tertiam partem.